b'\n_START_ARTICLE_\nPeribsenas\n_START_PARAGRAPH_\nPeribsenas (Setas-Peribsenas) \xe2\x80\x93 antrosios Egipto dinastijos faraonas. Vald\xc4\x97 17 met\xc5\xb3. Vardas rei\xc5\xa1kia \xe2\x80\x9e\xc5\xa1ird\xc5\xbei\xc5\xb3 viltis\xe2\x80\x9c. Palaidotas Um el Kaabe (Umm el-Qa\xe2\x80\x99ab) Abydose. Jo laidotovi\xc5\xb3 stela (esanti Britanijos muziejuje) vaizduoja grei\xc4\x8diau b\xc5\xabtyb\xc4\x99, pana\xc5\xa1i\xc4\x85 \xc4\xaf Set\xc4\x85, nei Hor\xc4\x85. Tod\xc4\x97l manoma, kad jis gal\xc4\x97jo valdyti ne vis\xc4\x85 Egipto teritorij\xc4\x85, tik Auk\xc5\xa1tutin\xc4\xaf Egipt\xc4\x85, o \xc5\xbdemutin\xc4\xaf vald\xc4\x97 Sechemibas._NEWLINE_Peribsenas vardo sereche vietoj Horo sakalo simbolio naudojo Seto gyv\xc5\xabno simbol\xc4\xaf. Kod\xc4\x97l jis nesilaik\xc4\x97 tradicinio karaliaus vardo u\xc5\xbera\xc5\xa1ymo, neai\xc5\xa1ku. Tikriausiai tai susij\xc4\x99 su to meto politika ir karaliaus instituto ideologija. Gali b\xc5\xabti, kad dievo Seto \xc5\xa1alininkai tuo metu buvo \xc4\xafgij\xc4\x99 persvar\xc4\x85 prie\xc5\xa1 Horo \xc5\xa1alininkus. Peribsenas, skirtingai nuo prie\xc5\xa1 tai vald\xc5\xbeiusi\xc5\xb3 antrosios dinastijos karali\xc5\xb3, buvo palaidotas Abydoso Um el Kaabo nekropolyje \xc5\xa1alia pirmosios dinastijos karali\xc5\xb3 ir jo vardo u\xc5\xbera\xc5\xa1ai rasti tik Auk\xc5\xa1tutiniame Egipte, kas gal\xc4\x97t\xc5\xb3 nurodyti, kad karalius vald\xc4\x97 tik \xc5\xa1i\xc4\x85 Egipto dal\xc4\xaf. Galb\xc5\xabt jis gimini\xc5\xa1kai buvo kil\xc4\x99s i\xc5\xa1 pirmosios dinastijos karali\xc5\xb3. I\xc5\xa1 \xc5\xbeynio \xc5\xa0erio kapo \xc4\xafra\xc5\xa1\xc5\xb3 Sakaroje tik\xc4\x97tina, kad pomirtinis Peribseno kultas buvo palaikomas \xc5\xbdemutiniame Egipte. \xc4\xaera\xc5\xa1uose Abydose Peribsenas pamin\xc4\x97tas \xe2\x80\x9eSetd\xc5\xbeeto u\xc5\xbekariautoju\xe2\x80\x9c. Egiptologai link\xc4\x99 tik\xc4\x97ti, kad Setd\xc5\xbeeto miestas buvo Nilo deltoje, bet tokiu atveju Peribsenas tur\xc4\x97jo b\xc5\xabti ir \xc5\xbdemutinio Egipto karaliumi. Indas su jo vardu rastas ankstesn\xc4\x97s karalien\xc4\x97s Merneit\xc4\x97s kape, kas paai\xc5\xa1kinama tik tuo, kad jis ten perne\xc5\xa1tas v\xc4\x97liau. Prie jo kapo Abydose rastos dvi Peribseno stelos ir Elefantine rastas oficialus antspaudas i\xc5\xa1 jo laik\xc5\xb3.'